בס"ד

**חובה"ת – פרקים א-ב**

1. **חובת התלמידים - פרק א'**

קריאה אל התלמיד:

אשריך נער ישראל ואשרי חלקך, את התורה אור ד' ללמוד זכית, ולהיות בן שעשועו בן רחומו, עלית. מלאכי עליון יקנאוך אף יקירוך. ושרפי אל עליך יתמהו ואותך יכבדו. השמים וצבאם הארץ ומלואה עליך ישמחו ולפניך יכנעו. וזה אל זה שואלים, מי הוא הנער אשר עמודי אש קודש מפיו מתבערים, ואדון עולמים רם על כל רמים בפני המון צבאיו ורבבות קדושיו, בו מתפאר ואתו שמח:

ד' שמח בך, וגם אתה נער ישראל תגיל ותשמח בגודל אשרך ורבת הצלחתך זו, כי מי הוא האיש אשר זכה להיות מרואי פני המלך ולא יגיל ולא ישמח, ומי הוא הזוכה שהמלך מלכי המלכים הקב"ה ילחש לו את מצפוניו וילמד לו את תורתו, ולא יחשב לו קלות ראש ועון אם לא ישמח. אבל ידענו גם ידענו שלו ידעת בנפשך שאת התורה בלב ומוח טהורים אתה לומד, ואת קרבת ד' היושב ושונה כנגדך, בקרבך אתה מרגיש, כל בקשותיך על חייך, חיי הוריך ופרנסתם וכל אשר שאלה נפשך, לפני ד' אשר לפניך כבן לפני האב אתה מתחנן, והוא ית' כאב את בן אהובו לך עונה ומרצה, כי אז כלך נתרגשת עלזת ובכל נפשך שמחת. אבל כיון שאת כל אלה בקרבך אין אתה מרגיש ורק כנער בין הנערים את עצמך אתה מכיר, לכן לא תפרכס נפשך ולא תדע לשמוח בשמחתך, ולא עוד, אלא שבשביל זה יש לפעמים שגם הרצון ללמוד את תורת ה' חסר לך ולשמוע את קולו לא תאזין:

1. **תניא ליקוטי אמרים פרק ד**

אבל הקדוש ברוך הוא בכבודו ובעצמו לית מחשבה תפיסא ביה כלל כי אם כאשר תפיסא ומתלבשת בתורה ומצותיה אזי היא תפיסא בהן ומתלבשת בהקב"ה ממש דאורייתא וקב"ה כולא חד. ואף שהתורה נתלבשה בדברים תחתונים גשמיים הרי זה כמחבק את המלך ד"מ שאין הפרש במעלת התקרבותו ודביקותו במלך בין מחבקו כשהוא לבוש לבוש אחד בין שהוא לבוש כמה לבושים מאחר שגוף המלך בתוכם. וכן אם המלך מחבקו בזרועו גם שהיא מלובשת תוך מלבושיו כמ"ש וימינו תחבקני שהיא התורה שנתנה מימין שהיא בחי' חסד ומים:

1. **הקדמה לספר אגלי טל**

שמעתי קצת בני אדם טועין מדרך השכל בעניין לימוד תורתנו הקדושה, ואמרו כי הלומד ומחדש חדושים ושמח ומתענג בלימודו, אין זה לימוד התורה כל כך לשמה כמו אם היה לומד בפשיטות, שאין לו מהלימוד שום תענוג והוא רק לשם מצוה. אבל הלומד ומתענג בלימודו הרי מתערב בלימודו גם הנאת עצמו ובאמת זה טעות מפורסם. ואדרבא, כי זה היא עיקר מצות לימוד התורה - להיות שש ושמח ומתענג בלימודו, ואז דברי תורה נבלעין בדמו. ומאחר שנהנה מדברי תורה הוא נעשה דבוק לתורה.

1. **חובת התלמידים - פרק א'**

בן יקיר, אפשר תפחד לאמר הנה אתה עוד נער רך וטוב, אוהב לשובב מעט אוהב לשחק עם הנערים, והנה באנו אליך לעשותך בפעם אחת לאיש זקן יושב ודומם ולרחק ממך את כל ילדותך, עוד די לך בכל זה. אבל טעית גם טעית. נער כשנותיך תשאר, עם חבריך חברים טובים כערכך תתחבר אף תשחק, ועם כל זה למטרה אשר העמדנו לך מראש תגיע, אם רק תדע איך לשחק ואיך לשובב, ואם רק תאמין ותדע שד' ית' מלכותו בכל משלה ואת הכל אף את המשחק שלכם הוא ית' רואה. וכמו שמוכרח האיש לעשות את צרכי גופו לאכל לשתות וכדומה מפני שכן בראו ד', כן גם קשה לכם נערים להתאפק מלשחק מפני הילדות אשר בכם. אבל גם באכילה וגם במשחק יזכור האיש, אשר ד' הוא אדון עולם הוא בראו הוא מנהיגו והוא משגיח עליו, הכל שלו וגם אנחנו שלו:

1. **חובת התלמידים - פרק א'**

מטרה גדולה זו לנו, לא לכפות אותך שתלך בדרך ד' בעל כרחך, רק שגם בעצמך תרצה ללכת בו, כי לא בעשיותיך הטובות לבד אנו מסתפקים, רק שגם אתה בעצמך תהיי טוב אנו רוצים כפי שאמרנו לך. וכיון שזאת היא עיקר כונתנו לכן אין אנו רשאים להשאיר בך שום ניצוץ מחשבה ורצון לא טובים, מוכרחים אנו לכנס למוחך ולבך לישר בך כל מחשבה ורצון שבך ולהעלותם. וכיון שיודעים אנו שעודך מפקפק בדברינו אלה ושואל אתה בקרבך לאמר, איך אפשר שממני, ולא עוד אלא שעוד בנערותי אעשה אישיות גדולה כ"כ ואהי בן שעשועו בן רחומו של הקב"ה כפי שהם משיחים לי, לא אבי ולא אבי אבי היו כן, וגם אני בעצמי נער פשוט הנני. לכן גם מחשבה עקומה זו אסור לנו להשאיר בקרבך:

1. **שפת אמת פרשת לך לך – תרל"ב**

רמב"ן הקשה שנאמר לך לך בלי שנזכר מקודם חיבתו. ובזוה"ק נראה כי זה עצמו השבח ששמע זה המאמר לך לך שנאמר מהשי"ת לכל האנשים תמיד כמ"ש וי לאינון דשינתא בחוריהון ואאע"ה שמע וקיבל. וממילא נקרא רק הדיבור אליו כי הלא לא נמצא מיוחד לשמוע. רק הוא אבל בודאי זה השבח בעצמו שהי' מוכן לקבל המאמר:

1. **חובת התלמידים סוף פרק א**

על כל אחד מכם מוטל לגלות מקרבו את נשמת ישראל ולעשות את עצמו לעמוד, אשר בית ישראל ישען עליו, אין בכם אף אחד אשר יוכל לפטור את עצמו מן האחריות הזאת.

1. **סיכום של צביקה זימן הי"ד - פרק א'**
* לא לפחד מעניין השום כלום, אינך יודע מה מצפה לך בעתיד. (עדיין לא משכנע)
* לא להתרשל, מפני שכך אפשר לאבד דברים רבים בכל הצדדים. (מהי התרשלות?)
* הכל תלוי בנו! (בזה אין ספק)
* אף אחד לא יכול לפתור את עצמו לגדול, אין לסמוך אחד על השני כדי שאתה תוכל להתעצל, כי כך כל אחד יסמוך על השני.
1. **חובת התלמידים - פרק ב'**

אל תעצב בחור ישראל, ואל יפול לבך בקרבך מן אחריותך הגדולה, כי העצבות מדה רעה היא ומקלקלת את המוח והלב אף מביאה לידי התרשלות, רק עשה זאת איפוא, התגבר בבוקר לקום ממטתך וחשוב את תמצית דברינו עד כה אליך, מן האחריות הגדולה אשר עליך ותדאג, אבל רק דאגה ולא עצבות, העצבות שורה במי שאבד את כל הונו למשל, מתיאש הוא ועצב, והדאגה במי שיודע שבמקום הזה עמוק באדמה אוצר נמצא, דואג הוא על עבודתו הרבה לחפור כ"כ עמוק באדמה, אבל במדה שתתרבה בו דאגתו במדה זו יתחזק ויתאמץ יותר בעבודתו, ישמח ויעבוד עד שימצא את אוצרו:

1. **במדבר פרק טו פסוקים כ-כא:**

 רֵאשִׁית עֲרִסֹתֵכֶם חַלָּה תָּרִימוּ תְרוּמָה כִּתְרוּמַת גֹּרֶן כֵּן תָּרִימוּ אֹתָהּ: מֵרֵאשִׁית עֲרִסֹתֵיכֶם תִּתְּנוּ לַיקֹוָק תְּרוּמָה לְדֹרֹתֵיכֶם:

1. **סידור חלקת יהושע, מאמר סדר העבודה, עמוד ג-ד**

"כמו שכתב אדוני אבי זקני זצלל"ה מאסטראווה (בעל מחבר ספר תולדות אדם), מה שנתקן ללמוד ליל שבועות מלוקט מהתורה ראשית הסדרה והסוף, אם מקבל עליו יראת שמיים בראשית ובסוף היום אז מצרפין משמים כל המעשים של כל היום שיהיה מתוקן. וזה "וירא ראשית לו כי שם חלקת מחוקק ספון (דברים לג), שמרומז באם משגיחים על הראשית, אז נתעורר כח של משה רבינו ע"ה, דאתפשטותא דמשה בכל דור, ובמשה רבינו נאמר "ותרא אותו כי טוב (שמות ב) וכו'. עיקר ראשית היום, כמ"ש בספרים כי התורה הקדושה היא נצחיות. ובכל מצוות ביכורים, שאין נוהג היום, העצה לקיים מצוות ביכורים גם היום, להקדיש ראשית היום בעמדו בבוקר לעבודת ה' יתברך שמו. וזה מרומז בדרשת חז"ל "כל עליותיו היו בהשכמה"[[1]](#footnote-0), עליית ודרגת איש ישראל תלוי באופן התנהגותו בראשית היום".

1. **כ"ק אדמו"ר רבי מנחם מנדל שניאורסון מליובאוויטש, 'היום יום' - יא שבט**

סדר היום מתחיל ב"מודה אני", ואומרים זאת קודם לנטילת ידיים, אפילו בידיים טמאות – מפני שכל הטומאות שבעולם אין בכוחם לטמא ה"מודה אני" של יהודי. אפשר שיחסר בזה או בזה, אך ה"מודה אני" נשאר בשלמותו.

1. **סיכום של צביקה זימן הי"ד – פרק ב**

ראשית הסתגלות התלמיד

* לא להתעצב בגלל האחריות הגדולה שיש על הכתפיים, מפני שזה גורם לרוע והתרשלות.
* להתגבר בקימה בבוקר ולחשוב על האחריות שמונחת עלינו
* יש לדאוג מפני שהדאגה גורמת להתחזק ולהתאמץ.
* לדאוג איך אני אצליח לבצע את המשימה וכו'...
* מהי גודל האחריות הנ"ל.
* מן הדאגה אנו נתפלל אל הקב"ה שיעזור לנו להצליח.
* לא לדאוג תמידית, אלא להזכיר מדי פעם מהי המטרה והיעוד שלנו.
1. תלמוד בבלי מסכת שבת דף פו ע"א: משה בהשכמה עלה, ובהשכמה ירד. בהשכמה עלה - דכתיב וישכם משה בבקר ויעל אל הר סיני. [↑](#footnote-ref-0)